১৯৮৮ সালের জাতীয় সংসদ নির্বাচনে জাতীয় পার্টির প্রার্থী মেজর (অব.) মনজুর কাদের নির্বাচিত হয়ে পানি উন্নয়ন প্রতিমন্ত্রীর দায়িত্ব পালন করেন। ১৯৯১ সালের নির্বাচনে জামায়াতে ইসলামীর তৎকালীন সেক্রেটারি জেনারেল মাওলানা মতিউর রহমান নিজামী বিজয়ী হন। ১৯৯৬ সালের ১৫ই ফেব্রুয়ারির নির্বাচনে জাতীয় পার্টি থেকে বিএনপিতে আসা মেজর (অব.) মনজুর কাদের নির্বাচিত হন। ১৯৯৬ সালের ১২ই জুনের ৭ম জাতীয় সংসদ নির্বাচনে আওয়ামী লীগের অধ্যাপক আবু সাইয়ীদ বিজয়ী হয়ে তথ্য প্রতিমন্ত্রীর দায়িত্ব পালন করেন। ২০০১ সালের ৮ম জাতীয় সংসদ নির্বাচনে চারদলীয় জোটের ব্যানারে জামায়াতে ইসলামীর আমীর মাওলানা মতিউর রহমান নিজামী বিজয়ী হয়ে জোট সরকারের শিল্পমন্ত্রীর দায়িত্ব পালন করেন। ২০০৮ সালের নবম জাতীয় সংসদ নির্বাচনে আওয়ামী লীগের প্রার্থী অ্যাড. শামসুল হক টুকু নির্বাচিত হয়ে প্রথমে বিদ্যুৎ, খনিজ ও জ্বালানি মন্ত্রণালয় এবং পরে স্বরাষ্ট্র মন্ত্রণালয়ের প্রতিমন্ত্রীর দায়িত্ব পালন করেন। ২০১৪ সালের ৫ই জানুয়ারি ১০ম জাতীয় সংসদ নির্বাচনে স্বতন্ত্র প্রার্থী অধ্যাপক আবু সাইয়ীদকে পরাজিত করে আওয়ামী লীগ প্রার্থী অ্যাড. শামসুল হক টুকু বিজয়ী হন।